Allakkat ulluat: 31-01-2022

Suliap nr.: 2021 - 17130

Akt-id: 18862593

Postboks 1614

3900 Nuuk

Tlf.: (+299) 34 50 00

Fax: (+299) 34 54 10

E-mail: pan@nanoq.gl

www.naalakkersuisut.gl

|  |
| --- |
| **Tusarniaaneq pillugu allakkiaq** |

**Uunga siunnersuut: Erngup nukinganik nukissiornermut atugassamik misissueqqaarnermut atuinermullu atatillugu akuersissutinut akiliutit aamma suliassanik suliarinninnermi aningaasartuutit utertillugit akilerneqartarnerat pillugit Namminersorlutik Oqartussat nalunaarutaat**

Erngup nukingata nukissiornermut atorneqartarnera pillugu Inatsisartut inatsisaat nr. 5, 27. november 2018-imeersumi (erngup nukinganut inatsit) § 12, imm. 2 naapertorlugu erngup nukinganut inatsisip ataani oqartussat suliarinninnerannut atatillugu Naalakkersuisunut aningaasartuutinik utertitsilluni akiliisarneq pillugu aalajangersakkanik erseqqinnerusunik aalajangersaasinnaapput.

Nalunaarutip malitsigisaanik erngup nukinganut suliassaqarfimmi qinnuteqaatinik imaluunniit pisinnaatitsissutinik oqartussat suliarinninnerannut atatillugu aningaasartuutit Naalakkersuisut matussusertissinnaalissavaat. Aningaasartuutinut matussutissat qinnuteqartuni imaluunniit pisinnaatitsissummik pigisaqartuni ataasiakkaani piniarneqartarput.

Nukissiornermut erngup nukinganik isumalluutinik misissueqqaarnissamut imaluunniit atuinissamut akuersissummik qinnuteqartup Naalakkersuisut oqartussatut suliarinninnerannut aningaasartuutit utertinneqartassasut, nalunaarummi aalajangersarneqarpoq. Tamanna suliassanik suliarinninnermut, avataaneersunit siunnersortinit ikiorneqarnermut kiisalu akuersissutip suliarineqarneranut atatillugu nakkutilliinermut atuuppoq.

Akiliutit arlallit, suliassanik suliarinninnermi aningaasartuutinut tamakkiisumik ilaannaasumilluunniit matussusiisussat, nalunaarummi aalajangersarneqarput:

* Misissueqqaarnissamut qinnuteqaammik nassiussinermi akiliut 10.000 kr.,
* Misissueqqaarnissamut akuersissummik tunniussinermi akiliut 25.000 kr.,
* Atuinissamut akuersissummik qinnuteqaammik nassiussinermi akiliut 50.000 kr.,
* Atuinissamut akuersissummik tunniussinermi akiliut 100.000 kr.

Qinnuteqaammik nassiussinermut akiliut aallarniutaasumik suliassamik suliarinninnermut matussusiissaaq, soorlu assersuutigalugu qinnuteqaatip misissorneqarneranut, journalilersuinermut aamma qinnuteqartup allaqatigisarneranut. Akuersissummik tunniussinermi akiliummi ilaatinneqarput tamatuma kingorna suliassanik suliarinninneq, soorlu assersuutigalugu tusarniaanerup ingerlanera, qinnuteqaatip teknikkikkut misissorneqarnera, qinnuteqartup oqaloqatigisarnera, siunnersortimit ikiortissarsiorneq akilerneralu, politikkikkut akuersissuteqarnissamut isummernissamut tunngavissiat il.il.

Akiliutit nalunaaquttap akunneranut aningaasartuutinullu agguaqatigiissitsineq tunngavigalugu suliassanik suliarinninnermut aningaasartai minnerpaaffissannik annertussuseqarput. Suliassanik suliarinninnermut aningaasartuutit akilersinneqartut nalunaarummi § 9 naapertorlugu akiliutinik akilerneqartunik iluarsineqartassapput. Aningaasartuutit akiliummit annertuneruppata, qinnuteqartup immikkut aningaasartuuteqarnerit taakkua suliaqarnerunermut tunngasut nalunaaquttap akunneranut akigititaq aalajangersagaasoq aallaavigalugu akilissavai. Qinnuteqartoq imaluunniit pisinnaatitsissummik pigisaqartoq ukiup tulliani suliassanik suliarinninnerup annertussusissaatut naatsorsuutigineqartoq pillugu ukiumut ataasiarlutik Naalakkersuisut ilisimatittassavaa. Paasissutissanut siusinnerusukkut nalunaarutigineqartunut tunngatillugu annertuunik allannguuteqartoqassappat, Naalakkersuisut akiliisussaatitaasoq tamatuminnga piaartumik ilisimatissavaat.

**Ilanngussat:**

Uunga siunnersuut: Erngup nukinganik nukissiornermut atugassamik misissueqqaarnermut atuinermullu atatillugu akuersissutinut akiliutit aamma suliassanik suliarinninnermi aningaasartuutit utertillugit akilerneqartarnerat pillugit Namminersorlutik Oqartussat nalunaarutaat.